**1. sz. melléklet**

##### ÉRD MEGYEI JOGÚ VÁROS

**VÍZKORLÁTOZÁSI TERVE**

# 1. Bevezetés

A vízkorlátozási terv célja azon események kezelése, amikor az elosztható vízkapacitás tartósan nem képes a jelentkező igények folyamatos kielégítésére. Ilyen események lehetnek természeti katasztrófából eredőek, havária miatt, nyári rendkívüli csúcsfogyasztás esetén, műszaki problémák stb.

Ezekben a helyzetekben a vízfogyasztást korlátozni kell. A korlátozás mértéke az adott helyzettől függ, de előzetesen fel kell készülni ezek megfelelő kezelésére.

# 2. A vízhasználat korlátozásának sorrendje a 1995. évi LVII törvény 15. § (4) bekezdés szerint a következő:

 I. kategória: egyéb (sport, rekreációs, üdülési, fürdési, idegenforgalmi célú) vízhasználat,

 II. kategória: gazdasági vízhasználat,

 III. kategória: természetvédelmi vízhasználat,

IV. kategória: állatitatási, haltenyésztési vízhasználat,

 V. kategória: gyógyászati, valamint a lakosság ellátását közvetlenül szolgáló termelő és szolgáltató tevékenységgel járó vízhasználat,

VI. kategória: létfenntartási ivó- és közegészségügyi, katasztrófa-elhárítási vízhasználat.

# 3. A vízkorlátozás fokozatai

A vízhiány mértéke alapján több fokozatban kell a korlátozást elrendelni:

**I. fokú vízkorlátozás bevezetésének feltételei:**

Abban az esetben szükséges, ha a vízfogyasztás eléri a szolgáltató által maximálisan biztosítható vízmennyiséget 7 (hét) egymást követő napon, a vízigények csökkenése nem várható, így a lakossági, egészségügyi intézmények, iskolák, óvodák vízigénye a nappali vízkorlátozással már nem biztosítható.

**II. fokú vízkorlátozás bevezetésének feltételei:**

Ha a vízfogyasztás eléri a szolgáltató által maximálisan biztosítható vízmennyiséget 15 (tizenöt) egymást követő napon, a vízigények csökkenése nem várható és a lakossági, egészségügyi intézmények, iskolák, óvodák vízigénye az I. fokú korlátozással nem biztosítható.

**III. fokú vízkorlátozás bevezetésének feltételei:**

Amennyiben a vízfogyasztás eléri a szolgáltató által maximálisan biztosítható vízmennyiséget 30 (harminc) egymást követő napon, a vízigények csökkenése nem várható és a lakossági, egészségügyi intézmények, iskolák, óvodák, vízigénye a II. fokú vízkorlátozással nem biztosítható.

Abban az esetben ha a III. korlátozási fokozat intézkedéseivel nem lehet a csökkentett fogyasztási igényeket kielégíteni, a Polgármester Operatív Bizottságot hív össze.

A Bizottság tagjai elsősorban:

- Városi Népegészségügyi és Tisztiorvosi Szolgálat képviselője

- Helyi Katasztrófavédelmi Igazgatóság képviselője

- Érd M.J. Város Jegyzője

- Közgyűlés Városüzemeltetési Bizottságának elnöke

- ÉTV Kft. képviselői

- Városi Polgárvédelem Parancsnok

- Városi Tűzoltóparancsnok

- Városüzemeltetési feladatokat ellátó hivatali egység vezetője

- Ivóvíz átadási kötelezettséget élvező települések polgármesterei

A Bizottság feladata a III. fokozaton felüli fogyasztáskorlátozás elrendelése, a rendelkezésre álló egészséges ivóvízkészlet időbeni és mennyiségi számbavétele és az elosztás módjának meghatározása, valamint a korlátozás feloldásához a rendkívüli intézkedések megtétele.

**4. A bevezetés feltételei:**

Az érdi vízellátó rendszer, az elmúlt évek és a folyamatosan zajló fejlesztéseknek köszönhetően általában elegendő kapacitással rendelkezik ahhoz, hogy biztonságosan lehessen ivóvizet szolgáltatni. Azonban előfordulhatnak olyan esetek (havária, természeti katasztrófa, nyári rendkívüli csúcsfogyasztás, üzemzavar, stb), amikor nem lehet kielégíteni a fellépő vízfogyasztási igényeket, csak bizonyos intézkedések bevezetésével.

Normális üzemi viszonyok között a vízellátó rendszer mértékadó kapacitása (termelt víz és más szolgáltatótól átvett víz) nagyobb, mint a település vízigénye.

Amennyiben az ÉTV Kft által, az érdi ivóvízrendszerbe juttatott vízmennyiség huzamosabb ideig nem elégíti ki a fellépő vízigényeket, és az indokoltnál több panasz érkezik be a ki nem elégített vízigények miatt, a következő intézkedések megtétele szükséges:

**a). Nyári rendkívüli csúcsfogyasztás esetén**

 **─** **Hétvégi locsolási és gépkocsi mosási tilalom**

A város kertes, családi házakkal beépített részén, ahol a vízfelhasználás a hétvégeken a vízigényeket jelentősen megnöveli (péntek 16:00 – vasárnap 22:00) vízkorlátozás vezethető be, locsolási tilalommal.

 **─ Esti locsolási és gépkocsi mosási tilalom**

Az egész város területére elrendelhető 18.00-22:00 óra között, ami vízfogyasztás szempontjából csúcsfogyasztási időszak. Ilyenkor a különböző nyomásövezetek tárózó medencéinek szintjei elérhetik azt a kritikus minimális szintet, amikor a szivattyúk már nem tudnak üzemelni.

 **─** **Nappali locsolási és gépkocsi mosási tilalom**

Az egész város területére elrendelhető 6:00-22:00 óra között, ha a vízfogyasztás eléri a szolgáltató által az elosztó hálózatba juttatott vízmennyiség maximális értékét, és a vízigények csökkenése nem várható.

**b). Üzemzavar (műszaki problémák) esetén**

Ha az ivóvíz szolgáltatás előre tervezett, javítási, karbantartási, vagy más munkák miatt szünetel, és időtartama kevesebb, mint 6 óra, a szolgáltatás hiányáról, annak időtartamáról az ÉTV Kft. időben köteles értesíteni a fogyasztókat ( írásban, vagy rádió, helyi TV-ben, helyi újságban megjelent hirdetéssel, hangosbemondóval, stb)

**5. Szolgáltatói feladatok**

A vízkorlátozással összefüggő feladatok koordinálására, a végrehajtás ellenőrzésére, az ÉTV Kft „Operatív bizottságot”(ÉTV-OB) hozott létre. A bizottság tagjai: ügyvezető igazgató és/vagy általános ügyvezető igazgató-helyettes, víz-ágazatvezető főmérnök, vízmű-telepvezető, vízhálózat csoportvezető, ügyeletesek, diszpécserek.

Az ÉTV-OB a folyamatirányító rendszeren rögzített adatokat (nyomásértékek, szállított vízmennyiségek, szivattyúk üzem paraméterek, tározómedence szintek, stb) és a beérkezett panaszokat megvizsgálja, és ezután dönt az elvégzendő feladatok és azok felelőseinek megnevezéséről. Az elvégzendő intézkedések, feladatok mindig a probléma mértékétől függenek.

Ha az ivóvíz szolgáltatása előre tervezetten 12 órát vagy üzemzavar esetén 6 órát szünetel és 500-nál több főt érint, az ÉTV Kft az ivóvízszükséglet kielégítéséről más módon köteles gondoskodni a létfenntartáshoz szükséges 10 liter/fő mennyiségben.

 A 12 órát meghaladó, de 24 óránál rövidebb szolgáltatás kimaradás esetén 25 liter/fő, 24 órát meghaladóan 30 liter/fő/nap az előírt mennyiség.

 A szolgáltatás szünetelése esetén az ÉTV Kft az ivóvízellátásról úgy gondoskodik, hogy ahhoz az érintettek 300 méteres körzeten belül hozzájuthassanak.

Ilyenkor az ÉTV Kft által biztosított palackozott víz (és/vagy zacskós formában), vagy lajtos kocsikról osztott ivóvíz kerül szétosztásra.

 Az intézkedések során az ÉTV-OB elrendelhet nyomáscsökkentési feladatokat, a város 4 nyomásövezetében. Ez által a különböző nyomásövezetek alacsonyabban fekvő területein csökkenteni lehet a nyomást (de általánosságban Érd alacsonyan fekvő zónáira is alkalmazható), minek következtében ott kevesebb lesz a fogyasztás, és a magasabban fekvő fogyasztóknál javulhat a vízellátás.

A nyomáscsökkentést az egyes zónákban a tolózárak teljes lezárásával, illetve szükség szerinti fojtásával kell végrehajtani.

Ha a szolgáltatás megszüntetése vagy megszűnése a tűzi vízhálózatot is érinti, a szolgáltatónak az illetékes tűzrendészeti szervet is értesítenie kell.

**6. Eljárási szabályok**

**─** A vízkorlátozási tervet az ÉTV Kft az önkormányzatnak jóváhagyás végett megküldi.

**─** A korlátozás szükséges fokozatának bevezetését az ÉTV Kft ügyvezető igazgatójának kérésére a képviselőtestület által jóváhagyott vízkorlátozási tervnek megfelelően a Polgármester rendeli el.

**─** A korlátozási terv végrehajtása terén a Polgármesteri Hivatal és az ÉTV Kft ügyvezetése köteles szorosan együttműködni az alábbiak szerint:

- A Polgármesteri Hivatal tájékoztatja a lakosságot a vízkorlátozás bevezetéséről, és annak mértékéről. Ezt jól látható helyen kihelyezett plakátok segítségével, folyamatos híradással a helyi rádióban és TV-ben, stb. végzi.

 - A rendelkezések betartását mind a Polgármesteri Hivatal, mind az ÉTV Kft köteles folyamatosan ellenőrizni és a szabályszegőkkel szemben a Polgármesteri Hivatal eljárást kezdeményezni.

 - A vízkorlátozás fokozatának csökkentésére, illetve visszavonására az ÉTV Kft ügyvezető igazgatója tesz javaslatot a Polgármester felé.

Szakaszos vízellátás esetén az ÉTV Kft köteles folyamatosan tájékoztatni a Tűzoltóságot, és az ÁNTSZ-t, hogy melyek azok a területek, ahol szünetel a vízszolgáltatás.

Az ÉTV Kft az elrendelt vízkorlátozás során tett intézkedésekről, az intézkedések által történt vízellátási változásokról, naponta tájékoztatja a Polgármestert.

Ezen intézkedési terv visszavonásig érvényes, évente felülvizsgálandó, és ha szükséges, a módosítások átvezetendők.